钦定古今图书集成/明伦汇编/闺媛典/第085卷 > 熊氏女
## 钦定古今图书集成/明伦汇编/闺媛典/第085卷 > 熊氏女

按《黄州府志》：“熊氏女，父幼学，麻城诸生，以女许聘刘
康。康遘疾且笃，女啮左股肉欲遗之，为幼弟误弃，复
刲寸许。父母遣啖康，康稍瘥，越月仍死。女闻讣绝粒，
父母力劝，乃曰：‘不令我哭吊于刘，终不生’。于是偕之
往，触棺摧毁，是夜自缢者再，康母救解，泣谕之曰：‘汝
与吾子未谐伉俪，何必乃尔’？女曰：‘以肱食之，即身事
之矣，安能以残肱事他人乎’？”举家遂防守益密。女呼父母与康母曰：“请许我终身乃可。”康母喜诺。女佯起，
栉沐拜康灵，入室闭户，触柱壁而死。遂合葬康穴。有
司奏表其门。